Virallinen lehti nro C 402 , 22/12/1998 s. 0082



KIRJALLINEN KYSYMYS E-1149/98 esittäjä(t): Nuala Ahern (V) komissiolle (24. huhtikuuta 1998) Aihe: Eastern Electricity-yhtiön hanke nykyisten sähköpylväiden korvaamiseksi Norwichin ja Great Yarmouthin välillä Britanniassa Norfolkin suvantojen suoalueet ja luonto ovat kansainvälisesti tunnettuja ja kuuluvat maailmanlaajuisen suoalueiden suojelua koskevan Ramsar-sopimuksen piiriin. Aluetta harkitaan myös erityissuojelualueeksi lintuja koskevan direktiivin (79/409/ETY)(1) perusteella, sekä erityisten suojelutoimien alueeksi luontotyyppejä koskevan direktiivin (92/43/ETY)(2) perusteella. Onko siis sallittua suunnitella maaseutua halkovaa 23 metriä korkeaa sähköpylväslinjaa, jossa on kaksi kertaa enemmän kaapeleita entiseen verrattuna? Aikooko komissio tutkia, kuinka toteuttamiskelpoinen on hanke, jossa ei oteta huomioon ympäristönäkökohtia eikä vahvaa kansalaismielipidettä? Eastern Electricity ei myöskään ole julkaissut rahoituslaskelmia, joiden avulla voitaisiin muotoilla kohtuullisempi suunnitelma, esimerkiksi kaapelien vetäminen maan alle. Komission jäsenen Ritt Bjerregaardinkomission puolesta antama vastaus (28. toukokuuta 1998) 1. "Broadland" on osa Norfolk Broads -aluetta, jonka Yhdistynyt kuningaskunta on määritellyt luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/497/ETY 4 artiklan mukaisesti erityissuojelualueeksi. Luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY 4 artiklan 1 kohdan mukaisesti Yhdistynyt kuningaskunta on ehdottanut "The Broads" -nimistä aluetta erityisten suojelutoimien alueeksi. Yhdistynyt kuningaskunta on myös ilmoittanut komissiolle, että se jatkaa neuvotteluja tämän ehdotetun erityisten suojelutoimien alueen laajentamiseksi. 2. Broadlandin erityissuojelualueeseen sovellettavat suojelutoimenpiteet määritellään neuvoston direktiivin 92/43/ETY 6 artiklan 2, 3 ja 4 kohdassa. Niiden mukaan kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi, on arvioitava asianmukaisesti sen kannalta, miten ne vaikuttavat alueen suojelutavoitteisiin. 3. Parlamentin jäsenen mainitsemalla hankkeella korvataan nykyisiä sähköpylväitä. Kysymyksen mukaan 23 metriä korkea sähköpylväslinja vaatii kaksi kertaa enemmän kaapeleita entiseen verrattuna. Ei ole kuitenkaan todisteita siitä, että suunnitellulla hankkeella olisi huomattavia negatiivisia vaikutuksia suojelutarkoituksiin, joiden perusteella Broadland määriteltiin erityissuojelualueeksi. Sen vuoksi komissio ei kysyjän mainitsemien tietojen perusteella katso, että sillä olisi perusteita puuttua tähän asiaan, joka kuuluu jäsenvaltion toimivaltaan. 4. Vaikutukset ympäristöön arvioidaan yleensä tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(3) mukaisesti tehtävässä ympäristövaikutusten arvioinnissa. Sähköenergian siirtoa koskevat hankkeet sisältyvät kyseisen direktiivin liitteeseen II, mikä tarkoittaa, että ympäristövaikutusten arviointi ei ole pakollinen vaan se toteutetaan, jos jäsenvaltio katsoo sen esimerkiksi koon tai sijainnin perusteella tarpeelliseksi. Tätä direktiiviä on äskettäin muutettu tiettyjen julkisten ja yksityisten hankkeiden ympäristövaikutusten arviointia koskevalla direktiivillä 97/11/EY(4), joka annettiin 3 päivänä maaliskuuta 1997. Muutoksen mukaan tällainen arviointi on pakollinen 14. maaliskuuta 1999 alkaen jännitteeltään vähintään 220 kV:n ja pituudeltaan yli 15 km:n mittaisten maanpäällisten voimajohtojen rakentamisen osalta. Komissiolla ei ole tietoja kyseessä olevan hankkeen teknisistä yksityiskohdista ja niihin liittyvistä ympäristövaikutusten arvioinneista. (1) EYVL L 103, 25.4.1979, s. 1. (2) EYVL L 206, 22.7.1992, s. 7. (3) EYVL L 175, 5.7.1985. (4) EYVL L 73, 14.3.1997.